Il-Kap tal-Partit Nazzjonalista Adrian Delia tkellem dwar il-kuntratt tal-Gvern mal-Vitals biex imexxu tliet sptarijiet u kompla jinsisti li tintrefa r-responsabilità politika għax allega li b’dan il-kuntratt insterqu flus il-poplu. Huwa sfida lill-Ministru tal- Finanzi, lill-Ministru tas-Saħħa u lill-Prim ministru biex jispjegaw lill-poplu fejn marru l-miljuni ta’ ewro li l-gvern ħallas lill-Vitals u spiċċaw telqu minn Malta u biegħu l-isptarijiet lil Stewards. Dr Delia qal li skont il-kuntratt, il-Vitals li ma kellhomx esperjenza fil-qasam tas-saħħa u kienu obbligati li jaghmlu investiment ta’ €180 miljun biex skont il-kuntratt li-Maltin jieħdu l-aħjar servizz tas-saħħa fid-dinja. Il-Kap Nazzjonalista qal li minflok, f’erba’ snin ma sar xejn u l-ispiża tal-gvern żdiedet sena wara l-oħra biex fl-2019, il-gvern spiċċa ħallas 50 miljun iktar. Dr Delia qal li dan ma kienx biżejjed ghaliex issa sfaċċatament għaddejjin diskussjonijiet biex il-ftehim jiġi negozjat mill-ġdid u saret talba minn Stewards għal hlas ogħla mill-gvern. Il-Kap Nazzjonalista qal li l-Prim Ministru għandu jieħu azzjoni minnufih jekk jaqra r-rapport tal-aġġudikazzjoni tal-kuntratt li sar fl-2015 u li issa ġie preżentat fil-qorti u ppubblikat mill-Oppożizzjoni. Qal li r-responsabiltà politika trid tintrefa anki mill-ex ministru tas-saħħa, Konrad Mizzi, li qal żamm id-dokument moħbi minkejja li l-kuntratt suppost sar għall-interess pubbliku. Dr Delia qal li l-Partit Nazzjonalista ser ikompli jaħdem biex ikunu żvelati aktar dokumenti relatati mal-kuntratt tal-Vitals. Hu appella lil minn għandu tagħrif dwar dak li ddeskriva bħala serq sfaċċat mill-poplu biex jikxef din l-informazzjoni u wegħedhom il-protezzjoni tal-Oppożizzjoni. Il-Kap Nazzjonalista qal li Malta għandha fost l-ogħla rati ta’ mwiet minn kundizzjonijiet respiratorji u l-Gvern minflok tejjeb il-kwalità tal-arja falla milli jilħaq il-miri tal-enerġija nadifa. Dwar is-sondaġġ tal-opinjoni pubblika li ġie ppubblikat mill-Malta Today li wera li żdied id-distakk bejnu u Dr Abela, Dr Delia qal li għalkemm ikun iktar faċli għalih li jitlaq, se jaħdem iżjed biex il-poplu jkollu gvern li jixraqlu u li ma tkomplix il-ħsara lill-poplu Malti.